સૌરાષ્ટ્રની વાઘેર કોમમાં પુત્ર જન્મનો આનંદ વિશેષ હોય છે. પુત્ર જન્મે તો સૂયાણીને ‘નાડું મરડવા’ માટે સવા પાંચ રૃપિયા અને પુત્રી જન્મે તો સવાપાલી ઘઉં અને સવા રૃપિયો જ આપવામાં આવે છે.બાળકના જન્મ પછી છઠ્ઠે દિવસે છઠ્ઠી ઉજવાય છે. ઘીનોદીવો પ્રગટાવી ઘઉંના નાના ઢગલા પર બાળકને સુવરાવવામાં આવે છે. ફોઈ આવીને બાળકને ઉપાડીને ખોળામાં લે છે. ઘઉંના ઢગલા પાસે મૂકેલ રાંધેલ પીંડિયા સુયાણી લઇ જાય છે. સૌ સગા સંબંધીઓને લાપસી જમાડી મોં મીઠુ કરાવવામાં આવે છે. બાળકનું નામ પાડતા પહેલા ફકીરને બોલાવે પણ નામ તો ફોઈ જ પાડે. બાળકનો મામો તથા સૌ સગા સંબંધી બાળકને આંગડી ભેટ આપે છે.